Worcester F 80 Distinctiones

219 Respicere

Respicere debet homo secundum sex habitudines, quia, superius, inferius, dextrorsum, sinistrorsum, ante, et retro. Superius, quidem ad Deum per deuocionem, Tre. 3[:41]: *Levemus corda nostra cum manibus ad Dominum*. Psal. [140:2]: *Dirigatur oratio mea sicut incensum in conspectu tuo*. Inferius ad egenum per compassionem. Sicut sol inferiora illuminat et calefacit, Prou. vltimo [31:20]: *Manum suam* *aperuit inopi*. Dextrorsum, ad prospera, ut perpendatur quam sint caduca. Sinistrorsum, ad aduersa, ad videndum quam sint vtilia ante ad operum strenuitatem, Prou. vltimo [31:19]: *Manum suam misit ad fortia*.

¶ Retro, ad temporalium neclectionem, sicut nauta eicit onerosa de naui propter muriens periculum, Act. 28[:3-5] Paulus *excutiens* viperam de manu *nihil mali passus est*.

¶ Item, respicere debet homo ad vitam sanctorum ut[[1]](#footnote-1) ad speculum, quantum proficit quantum deficit, secundum Gregorium, *Moralia*, 24, super illud Job [33: 27]: *Respiciet homines, et dicet, Peccavi*. Qui plenissime intelligere appetat qualis est, tales conspiciat qualis ipse non est ut ex bonorum forma menciatur, quam turpis sit. Iustorum species, quasi quedam forma imitanda proponitur.

¶ Nam vnia leccio est vita

/fol. 295ra/

bonorum. Et non tantum vnius sancti uita, sed plura huius specula nobis sunt proposita. Secundum Augustinum in libro *De vtilitate penitentie*, si non nosti quomodo sit recte viuere, ut et tu quod queris habeas, et aliis quod imitentur ostendas. Christum attendere, et apostolos, quorum nouissimus est ille qui dicit [1 Cor. 4:16]: *Estote imitatores* Deo*, sicut et ego Christi*. Attende animo tot martirum milia. Vbi videbis viros, femminas, pueros, puellas, nec imprudencia decepi, nec iniquitate peruerti, nec percussi timore frangi, nec seculi amore corrumpi.

¶ At quia sanctorum exempla sunt pulcra et splendida. Ideo, monet Christus, Matt. 5[:16]: *Sic luceat lux vestra coram hominibus: ut videant opera vestra bona*. Vnde refert Gaufro Glarensis commentor super Persium satiricum quod apud Athenienses fiebant ludi in quibus currentibus pueris. Qui victor primus foret facem ardentem tollebat, demum proximo die sequenti. Dabat et ille tercio et tercius quarto et sic per ordinem quilibet dabat alteri donec omnes cucurrissent. A quo ritu tractus est modo ludus puerorum iuxta ignem sedencium vbi quilibet tradit alteri facem accensam donec extinguatur. Dicent **go bet sturdy**.

¶ Sic moraliter debet quilibet prebere alteri bonum exemplum tanquam facem accensam donec numerus omnium currencium, id est, saluandorum in fine mundi compleatur. Sed ab isto exemplo et isto cursu ministrando impedit refleccio proprii intuitus in seipsum qua homo paruipendit alium et magnificat seipsum. Venator, tigride absente, furatur catulos tigridis in equo velocissimo abscedit. Specula per loca itineris dimittit. Tigridis reueniens et catulos non inueniens venatorem insequitur. Specula inspicit in quibus catulum suum reperisse credit. Vnde tantum tradatur quod venator euadit.

¶ Sic venator diabolus bona[[2]](#footnote-2) opera tanquam catulos de inde consciencie tollit. Et dum peccator ad recuperandum bona opera per penitentiam insequitur, intuitu proprie excellencie deluditur,

/fol. 295rb/

et vicia virtutes esse credit. Ideo karissimi magis debemus benefacta aliorum quam speculo intueri.

¶ Et nota quod tria hominum genera non possunt in auctorem respicere, incuruati per infirmitatem, elongati per iniquitatem, captiuati per penalitatem. Incuruabit originalis infirmitas. Elongabit actuales iniquitas. Captiuabit temptacionum penalitas. Contra primum istorum dicit euangelium [Luc. 21:28]: *Levate capita vestra*. Contra secundum, ecce appropinquabit.Contra tercium, *redemptio vestra*.

1. ut ] Lambeth *om.* F 80. [↑](#footnote-ref-1)
2. bona ] Lambeth, F 128 *om.* F 80. [↑](#footnote-ref-2)